**Tisztelt Képviselő-Testület!**

A Litéri Települési Értéktár Bizottság (továbbiakban Bizottság) 2017. évben két tervet irányozott elő 2018. évi megvalósításra. A Bizottság alapvető tevékenységét jelentő történeti, épített, kulturális és természeti értékek felderítésén, gyűjtésén és a beérkező javaslatok elbírálásán túl, Litér község történeti és kulturális hagyományainak és örökségének ápolását tűzte ki célul. Utóbbi feladatunkra koncentrálva a 2018-as év kettős évfordulójára kívántunk méltó módon megemlékezni: az 1848–1849-es forradalom és szabadságharc 170., valamint az I. világháború lezárásának 100. évfordulójára. Erre két programot dolgozott ki a Bizottság: egy rendhagyó március 15-i megemlékezést és rendezvényt emléktúrával, valamint egy másik, novemberi emléktúrát és megemlékezést az I. világháborús hősi halottaink emlékére.

Az 1848–1849-es események évfordulója kapcsán a Bizottság a Litéri Zöldág Kulturális Egyesülettel és a Litéri Református Általános Iskolával szorosan együttműködve tervezte és szervezte meg a március 14–15-i rendhagyó, jubileumi programokat. A községi ünnepségre az iskola udvarán, a kastélynál került sor március 14-én, melyen dr. Kontrát Károly, a Belügyminisztérium parlamenti államtitkára mondott ünnepi beszédet. Az ünnepség egybekapcsolódott egy „nemzetőr toborzással” is, amellyel az egykori litéri nemzetőr kapitányság emléke előtt kívántunk tisztelegni. A falu több pontján szerveződött „toborzó állomás”, ahol a Szárazág néptáncosai verbunkját követően került sor az eskütételekre. Mindez a másnapi, március 15-i nemzetőr emléktúrára való felhívás is volt egyben.

A Bizottság március 15-én, a litéri közpark 1848–1849-es emléktáblájától indította meg az első nemzetőr emléktúráját, amelyre Litéren 30 főnél is több érdeklődő érkezett. A Mogyorós-hegyen át Királyszentistvánon csatlakoztak hozzánk további túrázók, akik ’48-as dalokkal és kis fogadással köszöntötték a túrázókat. Az emléktúra a kék túra vonalán haladt tovább Sólyba, ahol még kiemeltebb fogadással készült a helyi önkormányzat. Végül Kaptur József sólyi polgármester vezetésével a sólyi szőlőhegyen csatlakozott az emléktúra a „nyitott pincék” rendezvényhez, mely során több helyi és litéri szőlősgazda borait és ételeit kóstolhatták meg a túrázók.

Mind a rendhagyó megemlékezés, mind a nemzetőr emléktúra nagy érdeklődésre tett szert, és láthatóan a község és a közösség kulturális javait szolgálta. Az emléktúra sikere hagyományt teremtett, amelyet 2019-ben még nagyobb sikerrel szervezett meg a Bizottság, s a jövőben is meg kívánjuk rendezni ezen népszerű eseményünket.

Az I. világháború 1918. november 11-i lezárása 100. évfordulójára, valamint a 17 litéri hősi halottunk emlékére a Bizottság is méltó megemlékezést kívánt szervezni. Ekkorra is egy emléktúrával kívántunk a jubileum kapcsán adózni, amely szervezési nehézségek és az időjárási viszonyok miatt nem valósult meg. Azonban méltó megemlékezést sikerült szervezni a litéri református gyülekezeti teremben, ahol a november 11-i istentiszteletet Szabó J. Róbert lelkész a háború lezárásnak, és hőseink emlékére is szentelte. Az istentiszteletet követően a hősi emlékműnél Fekete Tamás, a Bizottság elnöke tartott rövid beszédet arról, hogy ki is volt az a 17 hős, aki életét adta hazánkért, községünkért és családjukért, majd megkoszorúztuk az emlékművet. Ezután a régi temetőben került sor a hősi halottak még fellelhető sírjainak, síremlékeinek megkoszorúzására. Ezen rendezvényen szűkebb körben jelentek meg a megemlékezők, de Bizottságunk igyekezett méltó módon adózni az évforduló és hőseink előtt.

A 2018. évi tevékenységünkkel igen sikeres évet tudhatunk tehát magunk mögött, amelynek folytatását igyekszünk méltóképpen előirányozni a 2019-es évben is.

Tisztelettel:

Kelt: Litér, 2019. május 15. **Fekete Tamás s. k.**

 a Litéri Települési Értéktár Bizottság elnöke